Vaalharts: Egpaar se liggame gevindElzabie, Breggie en Dan Brand. Die liggame van Dan en Breggie Brand is Dinsdagmiddag gevind. ’n Vyfde verdagte is intussen in hegtenis geneem in verband met die moord op die egpaar en hul dogter Elzabie. Brig. Vishnu Naidoo, nasionale polisiewoordvoerder, het aan Maroela Media bevestig dat die liggame van Dan (83) en Breggie (79) vanmiddag in die veld in die omgewing van die Takaneng-nedersetting in Taung in Noordwes gevind is. Dít nadat vier verdagtes in hegtenis geneem en hul dogter Elzabie se liggaam sedertdien ook in dié omgewing uitgewys is. Volgens Naidoo is ’n vyfde verdagte (36) intussen ook in hegtenis geneem in verband met die moorde. Maroela Media het vroeër berig die gesin is vermoedelik reeds Sondagmiddag ontvoer tydens ŉ aanval op ŉ kleinhoewe in die Vaalharts-besproeiingskema naby Hartswater in die Noord-Kaap. ŉ Soektog na die Brand-gesin is van stapel gestuur nadat vriende van die gesin by hul huis gaan ondersoek instel en tekens van ŉ struweling en bloed gevind het. Vier verdagtes is laat Maandagaand in hegtenis geneem in verband met die aanval. Die verdagtes het glo erken hulle het die egpaar en hul dogter vermoor en het toe aan die polisie begin uitwys waar die liggame gevind kan word. Joseph Renaud, AfriForum se veiligheidshoof vir die sentraalstreek, het in ’n verklaring gesê AfriForum se Hartswater-buurtwag het Maandagaand net voor 23:00 ’n verdagte voertuig opgemerk. Daar is toe met behulp van die polisie vasgestel dat die nommerplate op die voertuig vervals is en nie bestaan nie. Die plaaslike polisie is gekontak vir bystand, waarna die voertuig afgetrek en die verdagtes in hegtenis geneem is. Volgens Renaud het die verdagtes ná die inhegtenisneming die ligging van Elzabie se liggaam uitgewys hoewel hulle nie as gevolg van die rowwe terrein en donkerte die ligging van Dan en Breggie se liggame kon vind nie. Nkosi Zwelivelile Mandela, voorsitter van die portefeuljekommitee oor hervorming en grondregte, het intussen die inhegtenisneming van die verdagtes verwelkom en die aanval op die Brand-gesin as “onmenslik” bestempel. “Ons het aanvalle op plase en boere herhaaldelik veroordeel as dade van misdadigheid wat nadelig is vir die sosiale samehorigheid wat ons jong demokrasie nodig het,” het Mandela gesê. Dit is nog onduidelik hoe die Brand-gesin vermoor is. Die motief vir die moorde is vermoedelik roof, het Naidoo vroeër gesê.